CELEX: 
Language: mt
Date: 2017-02-28 00:00:00
Title: REGOLAMENT DELEGAT TAL-KUMMISSJONI (UE) .../... dwar il-klassifikazzjoni tal-prestazzjoni tal-prodotti ta' iżolazzjoni termali ffurmati fuq il-post abbażi taċ-ċelluloża (LFCI) tal-istandard EN 15101-1 fir-rigward tas-sedimentazzjoni orizzontali u l-assorbiment tal-ilma fuq żmien qasir skont ir-Regolament (UE) Nru 305/2011 tal-Parlament Ewropew u tal-Kunsill

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) Nru 305/2011 tal-Parlament Ewropew u tal-Kunsill tad-9 ta’ Marzu 2011 li jistabbilixxi kundizzjonijiet armonizzati għall-kummerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE
                  1
               , jirrikonoxxi żewġ alternattivi ewlenin għall-istabbiliment ta' klassijiet ta' prestazzjoni b'rabta mal-karatteristiċi essenzjali tal-prodotti għall-bini. Skont l-Artikoli 27(1) u 60(f), dan jista’ jsir permezz ta’ atti delegati tal-Kummissjoni, billi l-Artikolu 27(2) jippermetti l-użu ta’ standards armonizzati għal dan l-għan, abbażi ta' mandat rivedut. B'konformità mal-Artikolu 27(2), l-ewwel sottoparagrafu, fejn il-Kummissjoni stabbiliet it-tali klassijiet, il-korpi Ewropej tal-istandardizzazzjoni għandhom jużaw dawk il-klassijiet fl-istandards armonizzati.
            
            
               Skont id-definizzjoni li tinsab fl-Artikolu 2(7) tar-Regolament (UE) Nru 305/2011, "klassi" tfisser firxa ta' livelli, delimitati permezz ta' valur minimu u massimu, ta' prestazzjoni ta' prodott għall-bini. Għaldaqstant, il-klassijiet fir-Regolament (UE) Nru 305/2011 dejjem qed jesprimu firxa definita ta' prestazzjoni determinata tal-prodott.
            
            
               Barra minn hekk, ir-Regolament (UE) Nru 305/2011 ma jagħmilx distinzjoni, kuntrarjament għall-predeċessur tiegħu d-Direttiva tal-Kunsill 89/106/KEE, bejn tipi differenti ta' klassijiet skont l-oriġini tagħhom. Għalhekk, il-klassijiet ta' prestazzjoni stabbiliti mill-Kummissjoni u t-tali klassijiet stabbiliti permezz tal-korpi Ewropej tal-istandardizzazzjoni għandhom jiġu rikonoxxuti u rispettati bl-istess mod. 
            
            
               Addizzjonalment, il-klassifikazzjoni kollha tal-prestazzjoni tkun teħtieġ li tiġi definita b'mod miftuħ, bl-inklużjoni tal-livelli kollha possibbli ta' prestazzjoni b'rabta ma' karatteristika essenzjali partikolari għall-prodotti koperti mill-istandard ikkonċernat. Mill-banda l-oħra, fl-istess ħin jista’ jiġi stabbilit ukoll livell limitu għal tali prestazzjoni.
            
            
               L-istandard Ewropew tal-prodotti EN 15101-1 dwar prodotti ta’ iżolazzjoni termali ffurmati fil-post abbażi taċ-ċelluloża (LFCI) ġie adottat mill-Kumitat Ewropew għall-Istandardizzazzjoni (CEN) f’Settembru 2013. Dan jinkludi klassifikazzjonijiet tal-prestazzjoni tal-prodotti koperti minnu, b’mod partikolari fir-rigward ta’ tnejn mill-karatteristiċi essenzjali tagħha, is-sedimentazzjoni f'applikazzjonijiet orizzontali, fuq loftijiet u fuq artijiet, bl-introduzzjoni ta’ seba’ klassijiet ta’ prestazzjoni, kif ukoll l-assorbiment tal-ilma fuq żmien qasir, bl-introduzzjoni ta’ żewġ klassijiet ta’ prestazzjoni.
            
            
               L-ewwel waħda minn dawn il-klassifikazzjonijiet, fir-rigward tas-sedimentazzjoni orizzontali, hija differenti minn dik li ġiet introdotta qabel fl-istandard tal-prodott armonizzat EN 14064-1, li jkopri ċerti prodotti ta’ iżolazzjoni termali magħmula minn suf minerali. Skont l-informazzjoni disponibbli, dawn il-klassijiet eżistenti mhumiex biżżejjed għall-prodotti inkwistjoni, ġaladarba l-użu taċ-ċelluloża bħala materjal ta’ bażi ġeneralment jgħolli l-livell tas-sedimentazzjoni orizzontali. Għalhekk, u biex tiġi estiża l-klassifikazzjoni għall-firxa totali tipika ta’ prestazzjoni fir-rigward ta’ din il-karatteristika essenzjali, dan ġie estiż sabiex ikopri wkoll l-ogħla livelli ta’ prestazzjoni, permezz ta’ żieda ta’ erba’ klassijiet mal-klassifikazzjoni użata qabel. Dan jixbah il-prattiki li qed jintużaw bħalissa f’ċerti Stati Membri.
            
            
               It-tieni klassifikazzjoni, li tirrigwarda l-assorbiment tal-ilma fuq żmien qasir, hija relatata maċ-ċirkostanzi tal-użu maħsub tas-soltu għal prodotti ta’ iżolazzjoni termali li huma bbażati fuq iċ-ċelluloża. Dawn mhumiex mistennija li jiġu użati meta jkunu soġġetti għall-penetrazzjoni tal-ilma. Madankollu, u sabiex jiġi evitat l-istabbiliment ta’ livell limitu moħbi għal din il-prestazzjoni, il-klassifikazzjoni għandha tibqa’ miftuħa. Dan għandu jinkiseb billi tiżdied klassi għolja mal-klassifikazzjoni inkluża fl-istandard EN 15101-1 kif adottat mill-Kumitat Ewropew għall-Istandardizzazzjoni (CEN) f’Settembru 2013. Għall-prodotti inkwistjoni, tqies neċessarju li din il-klassifikazzjoni tiġi aġġustata, sabiex ikun żgurat li l-klassifikazzjoni mbassra għall-prestazzjoni tagħhom b'rabta mal-assorbiment tal-ilma fuq żmien qasir tkopri l-livelli kollha ta' prestazzjoni għal dawn il-prodotti f'dan il-kamp ta' applikazzjoni. L-iżvilupp ta' din il-verżjoni ġdida ta' EN 15101-1 qed isir bħalissa fis-CEN.
            
            
               Minħabba l-fatt li skont l-applikazzjoni tar-Regolament (UE) Nru 305/2011 l-introduzzjoni ta' klassifikazzjonijiet ġodda bħal dawn fi standard armonizzat mill-korpi Ewropej tal-istandardizzazzjoni nfushom tkun tirrikjedi l-ħruġ ta' mandat rivedut ġdid, li għadu ma seħħx, tqies iktar f'waqtu li wieħed jipproċedi b'dan l-abbozz ta' Regolament delegat.
            
            
               Ma tqiesx li huwa xieraq li jiġu inklużi klassifikazzjonijiet oħrajn tal-prestazzjoni li jinsabu fl-istandard EN 15101-1 fil-kamp ta' applikazzjoni tal-abbozz tar-Regolament, għaliex skont ir-Regolament (UE) Nru 305/2011 tali klassifikazzjonijiet li jinsabu fi standards armonizzati, li r-referenza għalihom ġiet ippubblikata skont id-Direttiva 89//106/KEE f'Il-Ġurnal Uffiċjali tal-Unjoni Ewropea, għandhom jitqiesu applikabbli skont ir-Regolament (UE) Nru 305/2011 mingħajr il-ħtieġa ta' iktar azzjonijiet.
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               L-abbozz tar-Regolament ġie diskuss fil-laqgħa tal-Grupp ta' Konsulenza dwar il-Bini (il-GK) fl-14 ta’ Ġunju 2016, u tressaq ukoll għall-konsultazzjoni bil-miktub tal-esperti bejn il-31 ta’ Mejju u t-28 ta' Ġunju 2016. Qabel ma saru dawn il-passi, l-Istati Membri kollha ngħataw l-opportunità li jaħtru l-esperti biex jipparteċipaw fihom. Minbarra dawn l-esperti, ġew ikkonsultati wkoll partijiet ikkonċernati esterni oħrajn. Id-dokumenti li ġew diskussi mill-GK u li kienu rilevanti għall-konsultazzjoni bil-miktub intbagħtu lill-Parlament Ewropew u lill-Kunsill simultanjament, kif previst fil-Ftehim Komuni dwar l-atti delegati. Waqt li tħejjiet il-verżjoni finali tal-abbozz ta' dan l-att għall-konsultazzjoni interservizz tqiesu wkoll l-osservazzjonijiet ippreżentati f'dawn il-kuntesti.
            
            
               3.ELEMENTI ĠURIDIĊI TAL-ATT DELEGAT
            
            
               Skont l-Artikolu 27 tar-Regolament (UE) Nru 305/2011, jistgħu jiġu stabbiliti klassijiet ta’ prestazzjoni relatati mal-karatteristiċi essenzjali tal-prodotti għall-bini. Skont l-Artikoli 27(1) u 60(f), dan jista' jsir permezz ta' atti delegati tal-Kummissjoni. B'konformità mal-Artikolu 27(2), l-ewwel sottoparagrafu, fejn il-Kummissjoni stabbiliet it-tali klassijiet, il-korpi Ewropej tal-istandardizzazzjoni għandhom jużaw dawk il-klassijiet fl-istandards armonizzati.
            
            
               Skont l-Artikolu 2(7) tar-Regolament (UE) Nru 305/2011, "klassi" tfisser firxa ta' livelli, delimitati permezz ta' valur minimu u massimu, ta' prestazzjoni ta' prodott għall-bini. Ir-Regolament (UE) Nru 305/2011 ma jagħmilx distinzjoni bejn tipi differenti ta' klassijiet. Għalhekk, il-klassijiet ta' prestazzjoni stabbiliti mill-Kummissjoni u t-tali klassijiet stabbiliti permezz tal-korpi Ewropej tal-istandardizzazzjoni għandhom jiġu rikonoxxuti u rispettati bl-istess mod.
            
            
               Minħabba l-fatt li skont l-applikazzjoni tar-Regolament (UE) Nru 305/2011 l-introduzzjoni ta' klassifikazzjonijiet ġodda ta' prestazzjoni fi standards armonizzati mill-korpi Ewropej tal-istandardizzazzjoni nfushom tkun tirrikjedi l-ħruġ ta' mandat rivedut ġdid, li għadu ma seħħx, tqies iktar f'waqtu li wieħed jipproċedi b'dan l-abbozz ta' Regolament delegat.
            
            
               Għal dawn ir-raġunijiet, jenħtieġ li l-abbozz tar-Regolament jiġi adottat biex jistabbilixxi klassijiet ġodda ta' prestazzjoni għall-prodotti ta’ iżolazzjoni termali ffurmati fil-post abbażi taċ-ċelluloża (LFCI) skont l-istandard Ewropew EN 15101-1.
            
            
               L-abbozz tar-Regolament jikkonforma mal-prinċipju tal-proporzjonalità. Dan jirriżulta f'taffija ta' ċerti diffikultajiet ikkawżati mill-impatt tar-Regolament (UE) Nru 305/2011 dwar l-istabbiliment ta' sistemi ta' klassifikazzjoni għall-prestazzjoni tal-prodotti għall-bini, u għalhekk jista' jiġi vvalutat li huwa ta' benefiċċju għas-settur tal-bini Ewropew kollu.
            
         
         
            
               REGOLAMENT DELEGAT TAL-KUMMISSJONI (UE) .../...
            
            
               ta’ 24.2.2017
            
            
               dwar il-klassifikazzjoni tal-prestazzjoni tal-prodotti ta' iżolazzjoni termali ffurmati fuq il-post abbażi taċ-ċelluloża (LFCI) tal-istandard EN 15101-1 fir-rigward tas-sedimentazzjoni orizzontali u l-assorbiment tal-ilma fuq żmien qasir skont ir-Regolament (UE) Nru 305/2011 tal-Parlament Ewropew u tal-Kunsill
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 305/2011 tal-Parlament Ewropew u tal-Kunsill tad-9 ta' Marzu 2011 li jistabbilixxi kundizzjonijiet armonizzati għall-kummerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE
                  2
               , u b'mod partikolari l-Artikolu 27(1) tiegħu,
            
            
               Billi:
            
            
               (1)
                     Meta l-Kummissjoni ma tkunx stabbiliet klassijiet ta' prestazzjoni b'rabta mal-karatteristiċi essenzjali tal-prodotti għall-bini, skont l-Artikolu 27(2) tar-Regolament (UE) Nru 305/2011 dawn jistgħu jiġu stabbiliti mill-korpi Ewropej tal-istandardizzazzjoni, iżda biss abbażi ta' mandat rivedut.
            
            
               (2)
                     L-istandard Ewropew tal-prodotti EN 15101-1 dwar prodotti ta’ iżolazzjoni termali ffurmati fil-post abbażi taċ-ċelluloża (LFCI) jinkludi klassifikazzjonijiet ta’ prestazzjoni fir-rigward ta' tnejn mill-karatteristiċi essenzjali tagħha, is-sedimentazzjoni f'applikazzjonijiet orizzontali, fuq loftijiet u fuq artijiet, kif ukoll l-assorbiment tal-ilma fuq żmien qasir. Dawn il-klassifikazzjonijiet jirrappreżentaw pass ’il quddiem lejn il-konsolidazzjoni tas-suq intern għall-prodotti inkwistjoni.
            
            
               (3)
                     Għal dawk il-klassifikazzjonijiet il-ġodda, ma nħariġx mandat rivedut.
            
            
               (4)
                     Għalhekk jenħtieġ li jiġu stabbiliti sistemi ta' klassifikazzjoni ġodda li għandhom jintużaw għal prodotti koperti minn EN 15101-1, 
            
            
               ADOTTAT DAN IR-REGOLAMENT:
            
            
               Artikolu 1
            
            
               Il-prestazzjoni tal-prodotti ta’ iżolazzjoni termali ffurmati fil-post abbażi taċ-ċelluloża (LFCI), fir-rigward tal-karatteristiċi essenzjali ta' sedimentazzjoni tagħhom f'applikazzjonijiet orizzontali, fuq loftijiet u fuq artijiet, kif ukoll tal-assorbiment tal-ilma ffuq żmien qasir, għandha tiġi kklassifikata skont is-sistemi ta’ klassifikazzjoni stabbiliti fl-Anness.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 24.2.2017
            
            
               
                     Għall-Kummissjoni
               
            
         
         
            
               
                     Il-President
                     Jean-Claude JUNCKER
               
            
         
         
            
                  
                     (1)
                  ĠU L 88, 4.4.2011, p. 5.
               
               
                  
                     (2)
                  ĠU L 88, 4.4.2011, p. 5.
               
            
      
    ---documentbreak--- 
      
         
         
            
               ANNESS
            
            
               Tabella 1: Klassijiet ta’ sedimentazzjoni f'applikazzjonijiet orizzontali, fuq loftijiet u fuq artijiet
            
            
                     
                        Klassi 
                     
                  
                  
                     
                  
               
                     
                        SH 0 
                     
                  
                  
                     
                        L-ebda sedimentazzjoni li tista’ titkejjel (≤ 1 %) 
                     
                  
               
                     
                        SH 5 
                     
                  
                  
                     
                        ≤ 5 % 
                     
                  
               
                     
                        SH 10 
                     
                  
                  
                     
                        ≤ 10 % 
                     
                  
               
                     
                        SH 15 
                     
                  
                  
                     
                        ≤ 15 % 
                     
                  
               
                     
                        SH 20 
                     
                  
                  
                     
                        ≤ 20 % 
                     
                  
               
                     
                        SH 25 
                     
                  
                  
                     
                        ≤ 25 % 
                     
                  
               
                     
                        SH 30 
                     
                  
                  
                     
                        > 25 % 
                     
                  
               
            
               Tabella 2: Klassijiet ta’ assorbiment tal-ilma fuq żmien qasir
            
            
                     
                        Klassi 
                     
                  
                  
                     
                  
               
                     
                        WS 1 
                     
                  
                  
                     
                        ≤ 1,0 kg/m2 
                     
                  
               
                     
                        WS 2 
                     
                  
                  
                     
                        ≤ 2,0 kg/m2
                     
                  
               
                     
                        WS 3
                     
                  
                  
                     
                        > 2,0 kg/m2